
Asesiad 1
Rhan 1
Yng Ngwlad-yr-Ia a gwledydd tebyg, maent yn credu bod hi’n hollbwysig bod plant yn chwarae tu allan. Mae rhai wedi ysgrifennu llythyron at y llywodraeth yn amlinellu’r lles mae bod yn yr awyr agored yn gwneud i blant. Yng nghanllawiau’r cwricwlwm, mae llawer o sôn am ddysgu yn yr awyr agored. Noda Norodahl a Johannesson (2013) pwysigrwydd dysgu tu allan er mwyn iddynt feddwl am y byd naturiol, a bod yr awyr agored yn le ardderchog i wneud ymarfer corff er mwyn bod y plant yn byw bywyd iachus.
Mae’r pwyslais ar bwysigrwydd yr awyr agored i blant wedi bodoli ers amser yng Ngwlad-yr-Ia. Mae plant oed un i chwech yn chwarae tu allan llawer, ond mae plant chwech i un-deg-chwech dim ond yn mynd allan pan fod hi’n amser chwarae. Nid yw’n bosib gwybod yn union beth mae pob athro yn gwneud o ran addysg yn yr awyr agored ond gallwn yn sicr dybio fod pob athro’n wahanol. Ond mae yna arwyddion sydd yn awgrymu bod plant yn mynd allan i chwarae yn fwy nawr nag oedden nhw o’r blaen. Yn y brif ddinas Reykjavík, mae 70% o ysgolion yn defnyddio’r awyr agored i ddysgu yn aml (Oladottir, 2008).

Addasiad o: 
Noradahl, K. and Johannesson, I. (2014) ‘Icelandic teachers’ views of using the outdoors’ Education 3-13: International Journal of Primary, Elementary and Early Years Education. Vol 44, No. 4, September 2014, 391-406.













Rhan 2a
Ysgolion goedwig fydd y pwnc dan sylw yn y traethawd hwn. Caiff ysgol goedwig ei ddiffino gan Forest School Network fel y ganlyn;

It is an inspirational process that offers children, young people and adults regular opportunities to achieve and develop confidence and self esteem though hands on learning experiences in a woodland environment. 
(Murray ac O’Brien, 2006)

Mae llawer o rieni yn poeni daw niwed i’w plant wrth ymweld â llefydd o’r fath, ac yn meddwl bod digon o weithgareddau gall eu plant wneud tu fewn erbyn hyn. Felly mae rhai yn gofidio am blant ysgol sydd ddim yn cael y cyfle i fynd i goedwigoedd ac ardaloedd gwyrdd (Murray ac O’Brien, 2006). Mae llawer o ymchwil yn dangos os nad yw plant yn cael y cyfle i fynd i ysgolion coedwig pan maent yn ifanc, maent yn llai tebygol o fynd pan maent yn hŷn ac felly nad ydynt yn cael y manteision corfforol ac emosiynol o fod ymysg byd natur (Ward Thompson et al. 2004). Mae dysgu yn yr awyr agored yn brofiad hollol wahanol i ddysgu yn yr ystafell ddosbarth ac oherwydd hyn mae Llywodraeth Cymru (2009) yn annog athrawon i geisio rhoi’r cyfleoedd i’r plant yn eu hysgolion ei hunain, yn enwedig i blant y cyfnod sylfaen.

Rhan 2b 
1. Os byddwch yn methu cydnabod ffynhonnell eich gwybodaeth mewn ysgrifennu academaidd, gallech gael eich cyhuddo o lên-ladrad. Mae UNSW (2022a) yn cynnig tri rheswm pam ei bod hi’n bwysig bod myfyrwyr yn osgoi llên-ladrad. Yn gyntaf, rydych yn dwyn gwaith rhywun arall os nad ydych yn cydnabod ffynhonnell eich gwybodaeth. Yn ail, mae’n anfoesol oherwydd mae myfyriwr sydd yn euog o hyn yn elw o’r lladrad. Ac yn olaf, mae gradd yn dystiolaeth o wybodaeth a gallu unigolyn, felly os yw myfyriwr yn ennill cymhwyster o waith sydd ddim yn wreiddiol, gallent fod yn berygl i eraill. Mae’r gosb o lên-ladrad yn wahanol i bob sefydliad ond gallai llên-ladradu i raddau difrifol arwain at gael eich diarddel (George, 2022).

2. Dim ond pan fyddwch yn defnyddio dyfyniad uniongyrchol y mae’n rhaid i chi gyfeirnodi. Mae’r datganiad yma’n anghywir. Yn amlwg mae’n rhaid i chi gyfeirnodi pan fyddwch yn defnyddio dyfyniad uniongyrchol ond mae’n hanfodol eich bod chi hefyd yn cyfeirnodi pan fyddwch yn aralleirio’r hyn mae rhywun yn dweud yn ogystal â phan fyddwch yn defnyddio syniadau rhywun arall (University of Bristol, dim dyddiad). Mae’n rhaid cyfeirnodi unrhyw wybodaeth rydym yn cyrchu o unrhyw ffynhonnell. Nid oes angen cyfeirnodi pan fyddwch yn ysgrifennu am eich profiadau personol neu yn cyflwyno eich barn am y mater dan sylw (UNSW, 2022b).

3. Mae Wikipedia yn le da i chwilio am wybodaeth ar gyfer eich aseiniadau academaidd. Does dim dadlau bod Wikipedia yn ffynhonnell enfawr am wybodaeth ond mae hi’n bosib dadlau bod y wybodaeth sydd ar gael yno yn ddibynadwy neu beidio. Mae’n bosib i unrhywun addasu’r cynnwys ar Wikipedia felly gallwn yn syth gwestiynu ei ddibynadwyedd. Er hyn, mae ganddyn nhw fesurau sydd yn gwrthwynebu hyn gan gynnwys algorithmau a phatrolio dynol (Jemielniak, 2019). Mae Jemielniak yn parhau i gydnabod pwysigrwydd ystyried; wrth ysgrifennu erthygl ar Wikipedia, mae’n rhaid i’r awdur ganfod y wybodaeth o ffynonellau dibynadwy felly mae’r wybodaeth sydd yno wedi tarddu o ffynhonnell fwy dibynadwy. Felly er bod modd dadlau fod Wikipedia i raddau yn ddibynadwy, byddwn yn bersonol yn awgrymu ceisio canfod y wybodaeth ar Wikipedia o’r ffynhonnell wreiddiol, neu i ddefnyddio ffynhonnell arall yn gyfan gwbl.

4. Er mwyn cyflwyno dyfyniad hir iawn fel rhan o’ch traethawd, dechreuwch drwy greu paragraff newydd ar wahân. Ysgrifennwch eich dyfyniad neu ei ludo i mewn i’r ddogfen; nid oes angen dyfynodau. Uwcholeuwch eich dyfyniad a newidiwch y testun i lythrennau italig. Parhewch i uwcholeuo’r testun, ewch i ‘layout’ ar frig y ddogfen, a mewnosodwch y paragraff 2cm o’r chwith ac o’r dde. I orffen, sicrhewch fod enw’r awdur, blwyddyn cyhoeddi a rhif y dudalen neu’r URL mewn cromfachau o dan y dyfyniad. Cofiwch fod hefyd angen cyfeirnodi’r ffynhonnell yn eich rhestr gyfeiriadau.

5. Y lle gorau i ddechrau eich ymchwil ar gyfer aseiniad academaidd yw i naill ai edrych ar y rhestr ddarllen yn y llawlyfr modwl, neu i edrych ar y rhestr gyfeiriadau sydd ar ddiwedd pwerbwynt pob darlith. Bydd llawer iawn o’r wybodaeth fydd angen arnoch ar gael yn y lleoliadau yma. Gallwch gael gafael ar y ffynonellau caiff eu rhestru drwy lyfrgell y brifysgol, naill ai ar lein neu trwy wneud cais i’w casglu o’r llyfrgell. Mae pori trwy’r we hefyd yn opsiwn er mwyn dod o hyd i ffynonellau gallai fod o gymorth i chi wrth i chi lunio eich aseiniad. Pump ffynhonnell dderbyniol ar gyfer astudiaethau academaidd byddai:

· Llyfrau
· Erthyglau
· Gwefannau
· Cyfnodolion
· Astudiaethau Achos

Rhan 3
Erthygl allan o gylchgrawn o’r enw Cennad: cylchgrawn Y Gymdeithas Feddygol yw’r testun dan sylw sydd â’r teitl Gwersi o’r gorllewin. Awdur yr erthygl yw Gareth Hughes a chyhoeddwyd ym 1986. Yn gryno, mae Hughes yn edrych ar y system iechyd a gofal mewn ardal yng Nghanada buodd yn ymweld â, ac yn ei gymharu â’r system yn y Deyrnas Unedig. 
Prydera Hughes fod y Deyrnas Unedig mewn perygl o symud tuag at sector hollol breifat mewn gofal henoed. Bwriad yr awdur yw nodi pa wersi gall gwasanaeth iechyd y Deyrnas Unedig ddysgu wrth edrych ar sut mae’r system yng Nghanada’n gweithredu.

Mae’r erthygl yn agor trwy gyfeirio at y cyfnod o bedwar mis treuliodd Hughes yn gweithio yng Nghanada. Mae’r ail baragraff yn ddefnyddiol iawn i ni fel y darllenydd oherwydd mae’n gosod y cyd-destun i ni am yr ardal, trwy roi ychydig o hanes yr ardal i ni a defnyddio ffigurau am boblogaeth y dalaith. Un beirniadaeth sydd gen i am agoriad yr erthygl yw nad yw’n glir o’r dechrau beth yn union yw pwrpas y testun. Byddai brawddeg ar ddiwedd y paragraff cyntaf yn egluro’n fras nod yr erthygl wedi bod yn ddigonol. Mae’n cymryd tair tudalen i ni ddeall beth yn union yw pwrpas yr erthygl, wrth iddo ddweud ‘y wers gyntaf yw fod ein system ni [...] yn llwyddo’n eithaf effeithiol i leihau’r angen am ofal ysbyty tymor-hir’ wrth iddo gymharu’r ddau system (Hughes, 1986, t.61). Ar y cyfan, mae hyd y paragraffau yn dda. Dydyn nhw ddim yn rhy hir ac maent yn torri’r erthygl mewn i rannau addas ac felly’n gwneud y testun yn ddarllenadwy. Defnyddia’r awdur llawer o ystadegau trwy gydol yr erthygl. Mae’r defnydd o ystadegau yn ychwanegu at gynnwys yr erthygl o bryd i’w gilydd, ond weithiau maent yn gallu drysu’r darllenydd. Bu rhaid i mi ddarllen ambell i ran tair neu bedair gwaith er mwyn deall y cysyniad oherwydd bod yr ystadegau yn ddryslyd. Gweler enghraifft o hyn yn y paragraff ar waelod tudalen 60 yn yr erthygl. Fel unigolyn sydd â sgiliau rhifedd cryf, roedd hi dal yn anodd i mi geisio creu synnwyr o’r ffigurau. Hyd yn oed o’i darllen sawl gwaith a chael barn rhywun arall, dydyn ni dal ddim yn siŵr beth mae’r awdur yn ceisio egluro. Yn dweud hyn, ar y llaw arall, mae cynnwys ffigurau mewn erthygl o’r fath yn cynnig mwy o botensial ei defnyddio er mwyn dangos safbwynt a’i gefnogi â thystiolaeth pe baech yn dymuno. 

Mae’r iaith defnyddir yn yr erthygl yn hynod o ffurfiol ac ar adegau yn ei gwneud hi ychydig yn anodd ei darllen. Yn ogystal â hyn, mae rhai o frawddegau’r erthygl hefyd yn hynod o hir. Wrth ystyried y ddau ffactor yma, yn debyg i’r defnydd o ystadegau, o bryd i’w gilydd roedd hi’n anodd iawn i ddarllen yr erthygl ac i ddeall y cysyniadau. Felly ar adegau roedd yr erthygl yn ddryslyd iawn ac yn gofyn i ddarllen ambell i ran fwy nag unwaith. Ffactor arall sydd yn cyfrannu at hyn yw strwythur yr erthygl. Nid yw hi wastad yn glir am ba wlad oedd Hughes yn sôn amdani. Yn aml iawn wrth ei darllen, doeddwn i ddim yn siŵr os oedd yr awdur yn trafod y sefyllfa yng Nghanada neu yn y Deyrnas Unedig.

Mae’r awdur yn defnyddio llawer o’i brofiadau personol o’i amser yng Nghanada fel tystiolaeth felly mae’n llygad dyst i’r hyn oedd yn digwydd yno, sy’n golygu bod y dystiolaeth hynny’n ddibynadwy. Er hyn, mae modd dadlau bod defnyddio’r cof fel ffynhonnell o wybodaeth yn annibynadwy; ‘Evidence shows that our memory isn’t as consistent as we’d like to believe. What’s worse, we’re often guilty of changing the facts’ (Nash, 2018). Ond ynglŷn â’r ystadegau a gwybodaeth arall sydd yn cael eu defnyddio yn yr erthygl, nid yw’n nodi o ble ddaw y wybodaeth ac ystadegau hyn sydd yn cael eu defnyddio. Felly gellir dadlau, heb y rhestr gyfeiriadau, nid oes modd gwirio bod y wybodaeth yn gywir felly ni ellir ddibynnu ar yr holl wybodaeth sydd yn yr erthygl.

Mae’n rhaid i mi gydnabod fod casgliad yr erthygl yn dda. Daw’r awdur i gasgliad pendant yn y diwedd trwy osod canfyddiadau clir. Mae ei ganfyddiadau yn hawdd ei ddarllen ac i ddilyn gan eu bod wedi gosod mewn i dri pharagraff ar wahân. Mae’r awdur yn cyfiawnhau ei ganfyddiadau drwy ailofyn y cwestiwn, sef ‘pa wersi y gallwn ni eu dysgu trwy edrych ar y sefyllfa a geir yng Nghanada?’. Yn gyntaf, mae’n dod i’r casgliad fod system o feddygaeth geriatrig y Deyrnas Unedig wedi dangos llwyddiant yn y wlad i gymharu â’r system yng Ngogledd America. Yr ail gasgliad, creda bod peth pryder ar bolisïau presennol y llywodraeth ynghylch gofal tymor hir sydd gan y gwasanaeth iechyd. Ac yn olaf, bod angen edrych ar y cyfleusterau sydd ar gael i gleifion yn y Deyrnas Unedig sydd yn hwyluso bywydau’r rheini sydd yn gorfod aros yn yr ysbyty am amser hir. Ar y cyfan, mae’r erthygl yn cynnwys llawer o wybodaeth am y testun dan sylw, ac yn cynnig potensial i fod yn ffynhonnell ddefnyddiol er mwyn ei defnyddio mewn gwaith academaidd. Er hyn, fel rwyf wedi nodi yn yr ymateb beirniadol, mae yna lawer o bethau sydd angen eu hystyried wrth ddadansoddi o ran ei dibynadwyedd ac ati. 

